12
Baroob Li perfum guiaꞌ Jesús
(Mt. 26:6‑13; Mr. 14:3‑9)
1 Za xhoꞌp dxej riaadx gal pascw, chi we Jesús Betania, lod zojb Lazr, xin basbanman. 2 Ni been reeman tijb guialraw par xche ni gudawnë reeman Jesús. Mart guleꞌc guialraw guin, guiáad Lazr na̱j tijb bén gurenë laa reeman xan mex. 3 Dxel cwaꞌ Li cost garol lijtr perfum ni lasajc wayëjx, najcchaawnën ganax nardo, baroobimin guiaꞌ Jesús abiꞌ bacwiidxnë guidxguijquimin. Guidibczi lënü guin baree nejxh. 4 Dxel Judas Iscariote, xin na̱j tijb ree xbejn Jesús, xin bayü laaman, rëbix:
5 ―¿Chexc ad gudoꞌt perfum guin? Zagdxeli nidoꞌn ziꞌct rüjn tijb bejn gan tib ijz, din nüjnan yudar bénprob ree.
6 Ad guial yuꞌtix xgab bénprob guin ree zeel rëbix zian, rëbix zian guial najx xin gubaan. Abiꞌ guial laax naaz bols yuꞌ milia, rbanx ni rudëë reeman rguꞌchaawix. 7 Dxel rëb Jesús lojx:
―Guzujr biinan. Ma badxeꞌxgajm naj perfum guin par chi guidxin dxej guiguieꞌchan. 8 Din bénprob guin ree zianczi zaꞌnë reeman lëjt, per naj ad ziantczi gazunëꞌn lëjt.
Bayaꞌn reeman diidx gugüjt reeman Lazr
9 Bén guixiuj bén Israel gogbee zaꞌ Jesús Betania, abiꞌ wej reeman yagaj, ad par guguiaatzi reeman Jesús, në par guguiaa reeman Lazr, xin basbanman. 10 Zeel bayaꞌn ree bixhioz rniabee diidx guial në Lazr gugüjt reeman. 11 Din por laax dád zien ree bejn cayrii loj reeman, abiꞌ caliladx reeman Jesús.
Bagajpdioz ree bejn Jesús ziꞌc rey
(Mt. 21:1‑11; Mr. 11:1‑11; Lc. 19:28‑40)
12 Chi bareguiaal, zien daꞌt ree bén zë lanij pascw Jerusalén gogbee guidxin Jesús yagaj, 13 dxel cwaꞌ reeman zijn, brii reeman bigchaagloj reeman laaman, rbidxaꞌ reeman rëb reeman:
―¡Benzaꞌc bendxoon na̱j Dios! ¡Nüjnleꞌman Bén guxhaalaman! ¡Nüjnleꞌman bén na̱j rey Israel!
14 Bidxaagloj Jesús tijb burdoo, abiꞌ gudxibaman laab, persi gojc ziꞌc ca loj xtiidx Dios lod rëb:
15 Bén Sión, ad rdxebidi.
Gol baguiaa, laa xreydi zëëd,
dxiibaman tijb burdoo.
16 Yaloj ad bigniaꞌt ree xbejn Jesús ni cayajc. Per chi ma bayëꞌpaman xanyabaa, dxel bigniaꞌ reeman guial zian ca loj xtiidx Dios xcwentaman, zeel gojc zian.
17 Bén guzu ree con Jesús chi guredxaman Lazr din yariix lën baa, basban tëëman laax loj ree bengüt, rusnuu rü reeman diidx loj ree bejn ni baguiaa reeman. 18 Zeel zien ree bejn brii bigchaagloj laaman, guial gogbee reeman milagr beenman. 19 Dxel rëb loj lasaꞌ ree bénfarisew:
―Gol baguiaa nial graczi bejn zinal laax, achetri zajc yaguieen ree.
Yuꞌ ree bén grieg raguiil Jesús
20 Loj gra ree bén we lanij bignajchiꞌ reeman Dios Jerusalén, noꞌch bëlzi ree bén grieg, 21 gubig reeman loj Felip, bén za guiedx Betsaida, ni rigaꞌ niz Galilea, guzajc reeman liaadx rëb reeman:
―Dad, rayënan yaneenëꞌn Jesús.
22 Abiꞌ wej Felip biguiedxaman loj Andrejs, dxel wej grop reeman bicojn reeman Jesús. 23 Badxiꞌ Jesúsan rëbaman:
―Ma bidxin hor par Bén guxhaal Dios, guiëtaman abiꞌ yabanman. 24 Diidxliczi rnin, ziꞌc tijb xob bal idan chuꞌ luyuj najz najn tijbzi, per bal chuꞌn luyuj zajcxhiejn. 25 Bén ru mazri xgab naabzi por guialnaban yuꞌ loj guidxliuj guie, yuꞌ dxej gunijtaman laan, per bén ru mazri xgab güünman ziꞌc rën Dios, xhietëëz sacaman, zajpaman guialnaban tiblayaa con laaman. 26 Bal chu rën güün ni rënan guidnalaman naj, lod gazun, nëgajcaman su. Bén güün ni rënan, guiën da Dadan laaman.
Rugojn Jesús guial guiëtaman
27 Rëb tëë Jesús:
―Dád yuꞌn xgab. ¿Xhie guiën? ¿Zën ya: “Dad, babëë naj loj ni gazaagdiajn”? Per ad zëtan zian, din par zian zialan. 28 Dad, balüü xguialrniabeel.
Dxel biguien chaꞌ bejn xanyabaa rëbaman:
―¡Ma balü da guialrniabeen, per gulünan stijb!
29 Riguiejn ree bén rigaꞌ yagaj, zeel rëb reeman:
―Guziaawan guridxaꞌ.
Per yuꞌ reeman rëb:
―Tijb anjlan gunee laaman.
30 Dxel rëb Jesús:
―Ad por najtan biguien chaꞌ bejn, por lëjtan. 31 Ma bidxin dxej gac guialguxtis loj guidxliuj, yan yarii bén rniabee lojn. 32 Per chi guilies reeman naj ya loj guidxliuj guie, dxel guiꞌt graloj bejn lon.
33 Zian basigniaꞌman xhienaag guiëtaman. 34 Badxiꞌ ree bén guinan rëb reeman:
―Dunujn rayagbee rëb loj ley, Cristo guiban tiblayaa. ¿Chexc zeel nal, rayal guilies reeman Bén zëëd xanyabaa? ¿Chunin na̱j Bén zëëd xanyabaa?
35 Rëb Jesús loj reeman:
―Ad zien dxejtri sunë bajl guie lëjt. Gol guza laꞌtgaj zaꞌnëdi bajl guie, chitëë guiniaaz guiaal lëjt. Din bén rza loj xcay, ad ragbeetaman ban cheman. 36 Gol bililadx bajl guie, laꞌtgaj zaꞌnëdan, din gaquidi xbejnan.
Chi gulox gunee Jesús zian, dxel baquieꞌchlojman loj reeman.
Ad bililadxt ree bejn Jesús
37 Majsi been Jesús zien daꞌt milagr baguiaa reeman, ad bililadxt reeman. 38 Zian gojc cumplid ni bacaa Isaías bén badëë xtiidx Dios loj ree bejn, rëban:
Dad, ¿chu ma bililadx ruson radëëdan?
¿Chu loj ma balüü Dios xguialrniabeeman?
39 Zianan zeel ad gojct nililadx reeman, din në ze bacaa Isaías:
40 Dios basiaaw guiaaloj reeman,
bascajy tëëman xquiarguiejn reeman,
chitëë guguiaa reeman chigniaꞌ tëë reeman,
chitëë yadxiꞌ loj reeman lon, abiꞌ ad zayüntan laa reeman.
41 Rëb Isaías zian guial baguiaaman xbiani Jesús, zeel bazaꞌtaman laaman.
42 Per niꞌczi zian, dád zien ree bén zojbloj bililadx Jesús. Per ad rëbt reeman loj ree bejn zian, guial rdxeb reeman yabëë ree bénfarisew laa reeman lod ricaagdiajg reeman xtiidx Dios, 43 din mazri rën reeman guiën ree bejn laa reeman, guial guiën Dios laa reeman.
Rniee Jesús ziꞌc rniabee xDadaman
44 Gunee Jesús rejs rëbaman:
―Bén rliladx naj, ad najtzan rliladxaman, në da Dadan bén guxhaal naj. 45 Bén ruguiaa naj, në bén guxhaal naj ruguiaaman. 46 Naj na̱j bajl, bialan loj guidxliuj guie, chitëë yayaꞌn ree bén rliladx naj loj xcay. 47 Bal chu guien da diidxan abiꞌ ad zuzoobtaman laan, ad najt gudëd laaman casti, din ad bialtan din gudëdan casti, bialan din yabën laa reeman loj dol. 48 Bén ad rënt naj ad rucaagdiajg tëëtaman da diidxan, mal yuꞌ ni gudëëd laaman casti: diidx ni rën, laan gudëëd laaman casti chi guidxin dxej. 49 Din ad ni rbëguictan rnien. Da Dadan, Bén guxhaal naj rniabee ni ganen ni gulü tëën, 50 zeel ragbeen, ni rniabee da Dadan runee guialnaban tiblayaa. Zianan zeel ni rnin rulünan ziꞌc rniabeeman.